ประกาศคณะกรรมการนโยบายการร่วมลงทุนระหว่างรัฐและเอกชนเรื่อง รายละเอียดของร่างประกาศเชิญชวนร่างเอกสารสำหรับการคัดเลือกเอกชนและสาระสำคัญของร่างสัญญาร่วมลงทุนพ.ศ. ๒๕๖๓ โดยที่เป็นการสมควรกำหนดรายละเอียดของร่างประกาศเชิญชวนร่างเอกสารสำหรับการคัดเลือกเอกชน และสาระสำคัญของร่างสัญญาร่วมลงทุนอาศัยอำนาจตามความในมาตรา๒๐ (๘) และมาตรา ๓๕ วรรคห้า แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา ๒๖ ประกอบกับมาตรา๔๐ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการนโยบายการร่วมลงทุนระหว่างรัฐและเอกชน ออกประกาศไว้ ดังต่อไปนี้ข้อ ๑ ประกาศนี้เรียกว่า ประกาศคณะกรรมการนโยบายการร่วมลงทุนระหว่างรัฐและเอกชน เรื่อง รายละเอียดของร่างประกาศเชิญชวน ร่างเอกสารสำหรับการคัดเลือกเอกชนและสาระสำคัญของร่างสัญญาร่วมลงทุน พ.ศ. ๒๕๖๓ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ ในประกาศนี้ข้อเสนอ หมายความว่า ข้อเสนอการร่วมลงทุนในโครงการร่วมลงทุนคณะกรรมการคัดเลือก หมายความว่า คณะกรรมการคัดเลือกตามมาตรา๓๖ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ และตามประกาศคณะกรรมการนโยบายการร่วมลงทุนระหว่างรัฐและเอกชนที่ออกตามความในมาตรา๙ แห่งพระราชบัญญัติการร่วมลงทุนระหว่างรัฐและเอกชน พ.ศ. ๒๕๖๒ ผู้ยื่นข้อเสนอ หมายความว่า เอกชนซึ่งเป็นนิติบุคคลหรือบุคคลธรรมดาที่ได้ยื่นข้อเสนอและให้หมายความรวมถึงเอกชนที่ได้ยื่นข้อเสนอร่วมกันทุกรายในกรณีที่เป็นการยื่นข้อเสนอเป็นกลุ่มนิติบุคคลหมวด ๑รายละเอียดของร่างประกาศเชิญชวน ข้อ ๔ ร่างประกาศเชิญชวน อย่างน้อยต้องแสดงรายการดังต่อไปนี้(๑) สรุปสาระสำคัญของโครงการร่วมลงทุนตามเอกสารสำหรับการคัดเลือกเอกชนซึ่งประกอบด้วย(ก) ความเป็นมาของโครงการร่วมลงทุน(ข) วัตถุประสงค์(ค) ขอบข่ายของงาน(ง) ระยะเวลาที่ผู้เข้าร่วมลงทุนมีความผูกพันต้องปฏิบัติตามโครงการร่วมลงทุน(๒) คุณสมบัติของผู้ยื่นข้อเสนอโดยผู้ยื่นข้อเสนอต้องไม่เป็นผู้ได้รับเอกสิทธิ์หรือความคุ้มกันจากอำนาจศาลไทยทำให้ไม่ต้องขึ้นศาลไทยเว้นแต่รัฐบาลของผู้ยื่นข้อเสนอซึ่งเป็นผู้ได้รับเอกสิทธิ์หรือความคุ้มกันดังกล่าวมีหนังสือแสดงเจตนาการสละเอกสิทธิ์และความคุ้มกันจากอำนาจศาลไทยนั้น(๓) คุณสมบัติทางด้านเทคนิค การเงิน ประสบการณ์และผลงานของผู้ยื่นข้อเสนอหรือรายละเอียดอื่นตามที่หน่วยงานเจ้าของโครงการกำหนดในเอกสารสำหรับการคัดเลือกเอกชน(๔) ค่าธรรมเนียมการขายเอกสารสำหรับการคัดเลือกเอกชนค่าธรรมเนียมการประเมินข้อเสนอ และค่าธรรมเนียมการลงนามในสัญญาร่วมลงทุน(๕) สถานที่ วัน เวลาที่เปิดและปิดการขายเอกสารสำหรับการคัดเลือกเอกชน ซึ่งจะต้องเป็นสถานที่ที่เอกชนผู้สนใจสามารถติดต่อได้สะดวก(๖) สถานที่ วัน เวลา เปิดการรับซอง ปิดการรับซองและการเปิดซองเอกสารข้อเสนอ โดยให้คณะกรรมการรับซองซึ่งคณะกรรมการคัดเลือกแต่งตั้งเป็นผู้รับซอง(๗) สาระสำคัญของหลักประกันซองและหลักประกันสัญญาโดยให้คณะกรรมการคัดเลือกพิจารณากำหนดมูลค่าของหลักประกันซองให้เหมาะสมกับความเสียหายในกรณีที่ผู้ยื่นข้อเสนอไม่สามารถดำเนินการตามข้อเสนอและกำหนดหลักประกันสัญญาให้เหมาะสมกับความเสียหายในกรณีที่ผู้ที่ซึ่งได้รับการคัดเลือกไม่สามารถดำเนินการตามสัญญาได้โดยให้ระบุระยะเวลาผูกพันและเงื่อนไขในการคืนหรือริบหลักประกันซองและหลักประกันสัญญาด้วยให้คณะกรรมการคัดเลือกกำหนดให้ผู้ยื่นข้อเสนอใช้หลักประกันอย่างใดอย่างหนึ่งดังต่อไปนี้ โดยกำหนดให้ผู้ยื่นข้อเสนอส่งมอบหลักประกันซองให้กับหน่วยงานเจ้าของโครงการภายในวันยื่นซองข้อเสนอและกำหนดให้ผู้ยื่นข้อเสนอส่งมอบหลักประกันสัญญาให้กับหน่วยงานเจ้าของโครงการภายในวันทำสัญญาร่วมลงทุน(ก) หนังสือค้ำประกันของธนาคารภายในประเทศโดยในกรณีที่เป็นการประกาศเชิญชวนให้ผู้เข้าร่วมลงทุนซึ่งเป็นเอกชนต่างประเทศอาจกำหนดให้ใช้หนังสือค้ำประกันของธนาคารในต่างประเทศที่มีหลักฐานดีและหน่วยงานเจ้าของโครงการพิจารณาเห็นสมควร(ข) พันธบัตรรัฐบาลไทยหรือพันธบัตรรัฐวิสาหกิจไทยในการคืนหลักประกันซองให้หน่วยงานเจ้าของโครงการคืนหลักประกันซองให้แก่ผู้ยื่นข้อเสนอซึ่งไม่ได้รับการคัดเลือก ภายในสิบวันนับแต่วันที่ผู้มีอำนาจเห็นชอบผลการคัดเลือกหรือเมื่อครบหนึ่งร้อยยี่สิบวันนับแต่วันที่คณะกรรมการคัดเลือกมีมติพิจารณาคัดเลือกผู้ยื่นข้อเสนอซึ่งได้รับการคัดเลือกแล้วแต่กรณีใดจะเกิดขึ้นก่อน และให้หน่วยงานเจ้าของโครงการดำเนินการคืนหลักประกันซองให้แก่ผู้ซึ่งได้รับการคัดเลือกเมื่อมีการลงนามในสัญญาร่วมลงทุนและส่งมอบหลักประกันแล้วในการคืนหลักประกันสัญญา ให้หน่วยงานเจ้าของโครงการคืนหลักประกันสัญญาให้แก่คู่สัญญาฝ่ายเอกชนตามระยะเวลาที่กำหนดไว้ในสัญญาร่วมลงทุนโดยคำนึงถึงผลงานที่คู่สัญญาฝ่ายรัฐได้รับการประกันความรับผิดและการปฏิบัติตามสัญญาร่วมลงทุน(๘) หลักเกณฑ์ในการพิจารณาคัดเลือกโดยให้ระบุหลักเกณฑ์และวิธีการในการตัดสินให้ชัดเจนเป็นคะแนนในด้านดังต่อไปนี้(ก) ความสอดคล้องครบถ้วนของข้อเสนอของผู้ยื่นข้อเสนอเมื่อเปรียบเทียบกับประกาศเชิญชวนและเอกสารสำหรับการคัดเลือกเอกชน(ข) ความน่าเชื่อถือของรายละเอียดที่ปรากฏในรายการตามข้อ๔ (๓)(ค) ข้อเสนอการดำเนินงานตามโครงการร่วมลงทุนในภาพรวมซึ่งรวมถึงศักยภาพและความสามารถของผู้ยื่นข้อเสนอในการดำเนินงานตามโครงการร่วมลงทุนให้ประสบความสำเร็จตามวัตถุประสงค์ของโครงการร่วมลงทุน(ง) ข้อเสนอผลประโยชน์ที่รัฐจะได้รับและการขอรับมาตรการสนับสนุนโครงการร่วมลงทุนทั้งทางการเงินและ/หรือไม่ใช่ทางการเงิน(ถ้ามี)(จ) หลักเกณฑ์อื่น ๆตามที่หน่วยงานเจ้าของโครงการและคณะกรรมการคัดเลือกกำหนด(๙) การสงวนสิทธิ์ที่จะเปลี่ยนแปลง แก้ไข เพิ่มเติมยกเลิก ประกาศเชิญชวน หรือเอกสารสำหรับการคัดเลือกเอกชนหรือยกเลิกการคัดเลือกเอกชนโดยไม่พิจารณาคัดเลือกผู้ยื่นข้อเสนอรายใดเลย หรือจะไม่คัดเลือกผู้ยื่นข้อเสนอที่เสนอให้ผลประโยชน์ตอบแทนสูงสุดก็ได้โดยผู้ยื่นข้อเสนอไม่สามารถเรียกร้องค่าใช้จ่ายหรือค่าเสียหายใด ๆ ได้ หมวด ๒รายละเอียดของร่างเอกสารสำหรับการคัดเลือกเอกชน ข้อ ๕ ร่างเอกสารสำหรับการคัดเลือกเอกชน อย่างน้อยต้องแสดงรายการดังต่อไปนี้(๑) สรุปสาระสำคัญของโครงการร่วมลงทุนตามข้อ๔ (๑) ซึ่งรวมถึงผลผลิตที่เอกชนจะต้องส่งมอบ (Output Specification) และระดับในการบริการ (Level of Service) ที่เอกชนจะต้องส่งมอบโดยคำนึงถึงสิทธิและประโยชน์ของผู้รับบริการโครงการ(๒) คุณสมบัติของผู้ยื่นข้อเสนอ(๓) รายละเอียดที่กำหนดให้ผู้ยื่นข้อเสนอแสดงเอกสารหลักฐานที่สำคัญเกี่ยวกับฐานะการเงินบุคลากร บุคลากรหลักที่จะดำเนินงานตามโครงการซึ่งต้องเป็นผู้มีประสบการณ์ในงานตามโครงการ ทั้งนี้ ในเอกสารสำหรับการคัดเลือกเอกชนต้องกำหนดรายละเอียดคุณสมบัติของผู้มีประสบการณ์จากจำนวนปีทำงานและจำนวนโครงการขั้นต่ำพร้อมทั้งกำหนดให้แสดงรายละเอียดของประสบการณ์ดังกล่าวข้างต้น ซึ่งรวมถึงวงเงินของโครงการที่เคยดำเนินการมาแล้ว(๔) ในกรณีที่โครงการร่วมลงทุนใดมีการจัดตั้งบริษัทขึ้นใหม่เพื่อดำเนินงานหลังจากที่คณะรัฐมนตรีอนุมัติให้เข้าร่วมลงทุนแล้ว ให้ระบุให้ชัดเจนว่าผู้ยื่นข้อเสนอต้องให้คำรับรองว่าจะค้ำประกันและ/หรือประกันการดำเนินงานของบริษัทที่จัดตั้งขึ้นใหม่ด้วย(๕) หน้าที่และความรับผิดชอบของหน่วยงานของรัฐและเอกชนในการดำเนินโครงการร่วมลงทุน และกรรมสิทธิ์ในทรัพย์สินของโครงการร่วมลงทุนในช่วงระยะเวลาของสัญญาร่วมลงทุน(๖) รายละเอียดที่กำหนดให้ผู้ยื่นข้อเสนอแสดงแผนทางธุรกิจเป็นข้อเสนอทางการเงินของโครงการซึ่งรวมถึงเรื่อง ดังต่อไปนี้(ก) การคาดคะเนทางการเงินโดยแสดงงบกำไรขาดทุน งบกระแสเงินสด และงบดุล(ข) อัตราส่วนทางการเงินตามที่หน่วยงานเจ้าของโครงการกำหนด เช่น อัตราส่วนสภาพคล่อง อัตราส่วนหนี้สิน อัตราส่วนแสดงสมรรถภาพในการดำเนินการ อัตราส่วนความสามารถทำกำไร(ค) ผลตอบแทนทางการเงินจากการลงทุน(ง) การจัดหาเงินทุน(๗) รายละเอียดที่กำหนดให้ผู้ยื่นข้อเสนอต้องระบุแผนการดำเนินงานและผลประโยชน์ที่จะเสนอให้แก่รัฐทั้งในรูปตัวเงินและผลประโยชน์อื่นๆ โดยชัดเจน(๘) เงื่อนไขสำคัญในการเข้าร่วมลงทุน อย่างน้อยต้องครอบคลุมถึงเรื่องดังต่อไปนี้(ก) ผลประโยชน์ที่จะให้แก่รัฐ การแบ่งผลประโยชน์ตอบแทนระหว่างรัฐและเอกชนมาตรการสนับสนุนโครงการร่วมลงทุนทั้งทางการเงินและ/หรือไม่ใช่ทางการเงิน (ถ้ามี) รวมทั้งกรอบวงเงินในการสนับสนุน(ถ้ามี)(ข) ระยะเวลาของสัญญาร่วมลงทุน(ค) ภาษี(ง) การจัดสรรและโอนความเสี่ยงในงานตามขอบเขตของโครงการระหว่างรัฐและเอกชน(จ) หลักประกันสัญญาโดยให้ระบุเงื่อนไขในการคืนหรือริบหลักประกันสัญญาด้วย(ฉ) ค่าธรรมเนียมการลงนามในสัญญาร่วมลงทุน(ช) เหตุสุดวิสัย(ซ) สกุลเงินโดยในกรณีที่มีการใช้สกุลเงินต่างประเทศจะต้องกำหนดให้มีการเสนอมาตรการบริหารความเสี่ยงจากอัตราแลกเปลี่ยน(ฌ) กฎหมายที่จะใช้บังคับ(ญ) การระงับข้อพิพาท(ฎ) ภาษาที่จะใช้ในสัญญาร่วมลงทุน(ฏ) ร่างสัญญาร่วมลงทุนซึ่งอย่างน้อยต้องมีสาระสำคัญครบถ้วนตามที่กำหนดไว้ในหมวด๓(๙) เรื่องอื่นตามที่หน่วยงานเจ้าของโครงการหรือคณะกรรมการคัดเลือกกำหนดในการให้จัดทำเอกสารสำหรับการคัดเลือกเอกชนหมวด ๓สาระสำคัญของร่างสัญญาร่วมลงทุน การจัดทำร่างสัญญาร่วมลงทุนตามหมวดนี้ จะต้องดำเนินการให้สอดคล้องกับกฎหมายกฎ ระเบียบ และมติคณะรัฐมนตรีที่เกี่ยวข้องข้อ ๖ ร่างสัญญาร่วมลงทุนอย่างน้อยต้องประกอบด้วยสาระสำคัญดังต่อไปนี้(๑) ความเป็นมา วัตถุประสงค์ ขอบเขตของโครงการ(๒) คำนิยามและการตีความ(๓) ลำดับความสำคัญและการบังคับใช้ของเอกสารทั้งหมดภายใต้สัญญาร่วมลงทุนของโครงการซึ่งอย่างน้อยต้องระบุว่าสัญญาร่วมลงทุนมีผลบังคับใช้เหนือกว่าเอกสารอื่นภายใต้สัญญาร่วมลงทุนของโครงการ(๔) ระยะเวลาของสัญญาร่วมลงทุนโดยระบุระยะเวลาในแต่ละช่วงและระยะเวลารวม(๕) การให้บริการและการดำเนินการของโครงการซึ่งรวมถึงการดำเนินโครงการ (Operation) ผลผลิตที่เอกชนจะต้องส่งมอบ (Output Specification) และระดับของการให้บริการ (Level of Service)(๖) สิทธิและหน้าที่ของคู่สัญญาแต่ละฝ่าย(๗) การลงทุนของหน่วยงานเจ้าของโครงการและเอกชนรวมทั้งแหล่งเงินทุนของเอกชน(๘) การจ้างและการจ้างช่วง (ถ้ามี)(๙) สินทรัพย์ของโครงการ ซึ่งรวมถึงกรรมสิทธิ์ในทรัพย์สินของคู่สัญญาแต่ละฝ่ายและการคำนวณมูลค่าสินทรัพย์ของโครงการหากมีการใช้ทรัพย์สินของรัฐในการดำเนินโครงการโดยจะต้องระบุสิทธิและหน้าที่ของคู่สัญญาแต่ละฝ่ายที่เกี่ยวข้องกับการใช้ประโยชน์และการบำรุงรักษาทรัพย์สินดังกล่าวด้วยรวมทั้งหากมีการกำหนดให้โอนกรรมสิทธิ์ในทรัพย์สินนั้นแก่หน่วยงานเจ้าของโครงการ ไม่ว่าในช่วงเวลาระยะเวลาใดเวลาหนึ่งหรือสิ้นสุดระยะเวลาดำเนินโครงการร่วมลงทุนให้กำหนดแนวทางการคำนวณมูลค่าของทรัพย์สินดังกล่าว เพื่อใช้ในการโอนกรรมสิทธิ์ในทรัพย์สินนั้นให้ชัดเจน โดยคำนึงถึงต้นทุนที่ได้มาซึ่งทรัพย์สินนั้นและมูลค่าของทรัพย์สินนั้นในเวลาที่มีการโอนกรรมสิทธิ์(๑๐) การบูรณะพัฒนาสินทรัพย์ของโครงการร่วมลงทุน(๑๑) การถ่ายทอดความรู้ ความสามารถ และความเชี่ยวชาญไปยังหน่วยงานและบุคลากรของภาครัฐ(๑๒) อัตราค่าบริการและการปรับเปลี่ยนอัตราค่าบริการวิธีการชำระเงินของเอกชนหรือหน่วยงานเจ้าของโครงการ ผลประโยชน์ตอบแทนระหว่างเอกชนและหน่วยงานเจ้าของโครงการซึ่งให้รวมถึงผลประโยชน์ตอบแทนในส่วนที่ผันแปรตามผลประกอบการ และสิทธิในการหักค่าใช้จ่ายหรือภาษีและค่าธรรมเนียมจากรายได้ที่เกิดขึ้น ทั้งนี้ ให้ระบุถึงการตรวจสอบความถูกต้องครบถ้วนในรายได้ที่เกิดขึ้นด้วย(๑๓) การให้การสนับสนุนของภาครัฐเพื่อการดำเนินการตามสัญญาของฝ่ายผู้ร่วมลงทุนเอกชนและมาตรการสนับสนุนโครงการร่วมลงทุนตามมาตรา ๒๓ แห่งพระราชบัญญัติการร่วมลงทุนระหว่างรัฐและเอกชนพ.ศ. ๒๕๖๒ (ถ้ามี)(๑๔) การกำกับดูแลและการตรวจสอบการดำเนินโครงการของคู่สัญญาแต่ละฝ่าย(๑๕) การเปลี่ยนตัวคู่สัญญา ผู้รับเหมา ผู้รับเหมาช่วงและการโอนสิทธิเรียกร้อง และการโอนสิทธิและหน้าที่ตามสัญญาร่วมลงทุน สำหรับกรณีมีนิติบุคคลเข้าแทนที่(๑๖) เหตุสุดวิสัยและการดำเนินการกรณีเกิดเหตุสุดวิสัยรวมทั้งการชำระค่าตอบแทน เหตุผ่อนผันและผลของเหตุผ่อนผัน(๑๗) เหตุแห่งการเลิกสัญญา วิธีการบอกเลิกสัญญาผลของการเลิกสัญญานอกเหนือจากกรณีการสิ้นสุดของสัญญาตามระยะเวลาโดยรวมถึงรายละเอียดเกี่ยวกับวิธีการดำเนินการเพื่อให้บริการต่อไป หากมีการระงับของโครงการและการชำระค่าเสียหายอันเนื่องมาจากการเลิกสัญญา(๑๘) หลักประกันสัญญา การค้ำประกัน ทั้งนี้ ให้ระบุเงื่อนไขในการคืนหรือริบหลักประกันสัญญาด้วย(๑๙) การประกันภัย และการชดใช้ค่าเสียหาย(๒๐) การระงับข้อพิพาทซึ่งต้องไม่เป็นการผูกพันให้หน่วยงานเจ้าของโครงการใช้วิธีการระงับข้อพิพาทด้วยวิธีการอนุญาโตตุลาการ เว้นแต่หน่วยงานเจ้าของโครงการจะได้แสดงถึงเหตุผลและความจำเป็นเนื่องจากทางปฏิบัติโดยปกติทั่วไปของสัญญาร่วมลงทุนประเภทนั้นๆ หรือเหตุอื่นใดอันไม่อาจหลีกเลี่ยงได้(๒๑) กฎหมายที่ใช้บังคับซึ่งจะต้องกำหนดให้สัญญาร่วมลงทุนและเอกสารที่เกี่ยวข้องกับสัญญา ซึ่งรวมถึงการดำเนินโครงการอยู่ภายใต้บังคับกฎหมายไทย(๒๒) การแก้ไขเปลี่ยนแปลงกฎหมายและผลของการแก้ไขเปลี่ยนแปลงทางกฎหมาย(๒๓) สิทธิของหน่วยงานเจ้าของโครงการในการเข้าดำเนินโครงการซึ่งรวมถึงการใช้อำนาจเพื่อประโยชน์สาธารณะ(๒๔) ทรัพย์สินทางปัญญา ซึ่งรวมถึงนวัตกรรมของเอกชนในการให้บริการสาธารณะของโครงการร่วมลงทุน(๒๕) ดอกเบี้ยและค่าปรับ(๒๖) ภาษีอากรและค่าธรรมเนียม(๒๗) การแก้ไขเปลี่ยนแปลงสัญญารวมทั้งการแก้ไขปรับปรุงข้อกำหนดเกี่ยวกับการดำเนินโครงการ(๒๘) เรื่องอื่น ๆ ตามที่กำหนดไว้ในแนวทางปฏิบัติของสำนักงานคู่สัญญาอาจกำหนดรายละเอียดในส่วนที่เกี่ยวกับสาระสำคัญของสัญญาร่วมลงทุนข้อใดข้อหนึ่งไว้ในสัญญาร่วมลงทุนหรือเอกสารแนบท้ายของสัญญาร่วมลงทุนก็ได้โดยในกรณีที่มีการกำหนดไว้ในเอกสารแนบท้ายของสัญญาร่วมลงทุน ให้คู่สัญญากำหนดไว้ในสัญญาร่วมลงทุนว่าเอกสารแนบท้ายดังกล่าวถือเป็นส่วนหนึ่งของสัญญาร่วมลงทุนข้อ ๗ สัญญาร่วมลงทุนต้องไม่มีข้อกำหนดหรือเนื้อหาในลักษณะดังต่อไปนี้(๑) ให้มีการต่อหรือขยายอายุของโครงการร่วมลงทุนในสัญญาร่วมลงทุนทันทีโดยไม่มีการเจรจาระหว่างคู่สัญญา (๒) ให้สิทธิคู่สัญญาฝ่ายเอกชนปรับหรือเปลี่ยนเงื่อนไขการดำเนินงานตามโครงการฝ่ายเดียวซึ่งจะส่งผลกระทบต่อการให้บริการสาธารณะหรือผลประโยชน์ของรัฐข้อ ๘ สัญญาร่วมลงทุนและเอกสารอื่นที่เป็นส่วนหนึ่งของสัญญาร่วมลงทุนนั้นจะต้องจัดทำขึ้นเป็นภาษาไทยแต่อาจจัดทำเป็นภาษาอังกฤษได้เฉพาะในส่วนที่จำเป็นซึ่งหน่วยงานเจ้าของโครงการได้แสดงถึงเหตุผลและความจำเป็นอันเนื่องมาจากทางปฏิบัติโดยปกติทั่วไปของสัญญาประเภทนั้นๆ หรือเหตุอื่นใดอันไม่อาจหลีกเลี่ยงได้ในกรณีที่มีการจัดทำเนื้อหาส่วนใดของสัญญาร่วมลงทุนเป็นภาษาอังกฤษตามวรรคหนึ่ง ให้ระบุในสัญญาร่วมลงทุนว่า ในกรณีที่ปรากฏว่าข้อความภาษาอังกฤษมีเนื้อหาขัดหรือแย้งกันกับข้อความภาษาไทยให้คู่สัญญาถือปฏิบัติตามข้อความภาษาไทยในกรณีที่มีการจัดทำคำแปลของสัญญาร่วมลงทุนเป็นภาษาต่างประเทศให้ระบุในสัญญาร่วมลงทุนว่าไม่ให้มีการนำเนื้อหาในคำแปลของสัญญาร่วมลงทุนมาปรับใช้และตีความกับสัญญาร่วมลงทุนฉบับดังกล่าวข้อ ๙ ให้สำนักงานมีอำนาจวางแนวทางปฏิบัติเพื่อดำเนินการตามประกาศนี้ประกาศ ณวันที่ ๒๘ พฤษภาคม พ.ศ. ๒๕๖๓สมคิด จาตุศรีพิทักษ์รองนายกรัฐมนตรีประธานกรรมการนโยบายการร่วมลงทุนระหว่างรัฐและเอกชนชญานิศ/ธนบดี/จัดทำ๑๔ สิงหาคม๒๕๖๓สุภาทิพย์/ตรวจ๒๔สิงหาคม ๒๕๖๓[๑] ราชกิจจานุเบกษาเล่ม ๑๓๗/ตอนพิเศษ ๑๓๘ ง/หน้า ๓๒/๑๒ มิถุนายน ๒๕๖๓